এ দিকে বাজারের লেনদেন খরার কারণে সক্ষমতা হারাচ্ছে ব্র্রোকার হাউজগুলো। টানা নেতিবাচক প্রবণতার শিকার পুঁজিবাজারে বিনিয়োগকারীরা যেমন লোকসানের মুখে রয়েছেন তেমনি টিকে থাকতে গিয়ে লোকসান গুনতে হচ্ছে ব্রোকার হাউজগুলোকেও। ব্যাংক বা আর্থিক প্রতিষ্ঠানের কিছু ব্রোকার হাউজ বাদ দিলে বাকিদের জন্য এখন টিকে থাকাটাই কঠিন হয়ে দাঁড়িয়েছে। কারণ প্রতিটি ব্রোকার হাউজে যে পরিমাণ জনশক্তি নিয়োজিত রয়েছে বাজারের চলমান লেনদেন দিয়ে তা টিকে থাকার মতো নয়। কারণ লেনদেনের কমিশনটাই ব্রেকার হাউজগুলোর আয়ের প্রধান উৎস। গত এক মাসেরও বেশি সময় ধরে ডিএসইর লেনদেন ঘুরপাক খাচ্ছে ২০০ থেকে ৩০০ কোটির ঘরে। এর মধ্যে কয়েকটি প্রতিষ্ঠানই লেনদেনের বেশির ভাগ নিয়ন্ত্রণ করে। ডিএসইর এমনও অনেক হাউজ রয়েছে যাদের দিনের টার্নওভার ২০ লাখ টাকাও পার হয় না। ফলে মাস শেষে ঠিকভাবে বেতনভাতা পরিশোধ করাও অনেক হাউজের জন্য কষ্টকর হয়ে দাঁড়ায়।